Inga Ruginienė

**Inga Ruginienė** (mergautinė pav. *Raitelaitytė*, g. 1981 m. gegužės 24 d. Trakuose) – Lietuvos politikė ir profsąjungų veikėja, socialdemokratė, Lietuvos Respublikos Ministrė Pirmininkė, vadovaujanti 20-ajai Lietuvos vyriausybei.

2024 m. spalį išrinkta į Lietuvos Seimą pagal Lietuvos socialdemokratų partijos sąrašą. Nuo 2024 m. lapkričio eina Seimo narės pareigas. Nuo 2024 m. gruodžio užėmė Lietuvos socialinės apsaugos ir darbo ministrės pareigas G. Palucko ministrų kabinete. 2025 m. rugpjūčio 6 d. LSDP prezidiumo nominuota Lietuvos ministrės pirmininkės pareigoms užimti.

2025 m. rugpjūčio 26 d. I. Ruginienė paskirta į Lietuvos ministrės pirmininkės postą. 2025 m. rugsėjo 25 d. tapo Lietuvos premjere.

Iki išrinkimo į Seimą dirbo Lietuvos profesinių sąjungų konfederacijos pirmininke, Tarptautinės profesinių sąjungų konfederacijos Europos regiono viceprezidente, Europos profesinių sąjungų konfederacijos viceprezidente.

## Biografija

I. Ruginienė gimė Trakuose, užaugo ir gyvena Grigiškėse. Jos abu tėvai – lietuviai. I. Ruginienės motina, Diana Raitelaitienė, yra ilgametė Lietuvos miško ir miško pramonės darbuotojų profesinių sąjungų federacijos (LMPF) valdybos narė. Šioje organizacijoje D. Raitelaitienė dirba daugiau nei tris dešimtmečius, pradėjusi kaip profsąjungos pirmininkė akcinėje bendrovėje „Grigeo“.

I. Ruginienė nurodė, kad per Antrąjį pasaulinį karą jos prosenelė ir jos seserys gyveno Ukrainoje. I. Ruginienės senelis Blažys buvo ištremtas į Sibirą, kur ir susipažino su I. Ruginienės močiute.

### Išsilavinimas
I. Ruginienė baigė lietuvišką Grigiškių „Šviesos“ gimnaziją, įsteigtą 1989 m. atskyrus lietuviškas klases nuo rusiškų bei lenkiškų.

1999–2003 m. studijavo ir baigė Vilniaus universiteto Medicinos fakultete visuomenės sveikatos bakalaurą, vėliau 2005 m. baigė visuomenės sveikatos magistrą. 2013–2015 m. Kauno miškų ir aplinkos inžinerijos kolegijoje studijavo ir baigė miškų ūkio valdymo bakalauro studijas.

2022 m. įgijo Mykolo Romerio universiteto Darbo teisės magistro laipsnį (LL.M; lot. *Legum Magister*, liet. Teisės magistras).

## Profesinė veikla
I. Ruginienė karjerą pradėjo 2004 m. Lietuvos raudonojo kryžiaus draugijoje (toliau LRK), kurioje buvo pirmosios pagalbos instruktorė ir savanorė. Nuo 2005 m. iki 2008 m. Valstybiniame aplinkos sveikatos centre dirbo visuomenės sveikatos specialistės pareigose. 2008–2010 m. individualiojoje įmonėje “S stata” buvo Vilniaus regiono vadovė. 2016 m. tapo LRK valdybos nare ir ten veiklą vykdė iki 2019 m.

### Profesinės sąjungos

#### Lietuvos miško ir miško pramonės darbuotojų profesinių sąjungų federacija
Pasak I. Ruginienės, dirbti profesinėse sąjungose ji buvo įkalbėta savo motinos Dianos ir Lietuvos miško ir miško pramonės darbuotojų profesinių sąjungų federacijos (LMPF) pirmininko Algirdo Raukos. Patį A. Rauką ji laiko savo pirmuoju mokytoju profesinių sąjungų srityje. 2012 m. I. Ruginienė tapo LMPF pirmininko A. Raukos pavaduotoja. Po 35-erių metų vadovavimo LMPF, 2014 m. A. Rauka pasitraukė iš LMPF pirmininko pareigų. Tas pačiais metais į LMPF pirmininkės pareigas buvo išrinkta jo buvusi pavaduotoja I. Ruginienė.

Šiuo laikotarpiu viena iš svarbiausių I. Ruginienės atliktų veiklų: 2017 m. urėdijų reformos metu darbuotojų interesų gynimas. 2019 m. I. Ruginienei pasitraukus iš LMPF pirmininkės pareigų, į šias pareigas buvo išrinkta jos motina D. Raitelaitienė.

#### Kitos organizacijos

2018 m. LPSK suvažiavime išrinkta Lietuvos profesinių sąjungų konfederacijos pirmininke. Nuo 2016 m. dirbo Europos saugos ir sveikatos darbe agentūros valdybos nare. Nuo 2019 m. užėmė Tarptautinės profesinių sąjungų konfederacijos Europos regiono (ITUC PERC) viceprezidentės pareigas. Nuo 2021 m. dirbo Kauno miškų ir aplinkos inžinerijos kolegijos Tarybos nare.

2022 m. gegužės 6 d. perrinkta dar vienai LPSK pirmininkės kadencijai. I. Ruginienė pastoviai dalyvavo Lietuvos trišalės tarybos derybose dėl minimalios algos, nacionalinės kolektyvinės sutarties ir kitų su darbuotojų darbo sąlygomis ir teisėmis susijusių teisės aktų. 2023 m. išrinkta Europos profesinių sąjungų konfederacijos viceprezidente.

## Politinė karjera

### Išrinkimas į Seimą 2024 m.

2024 m. birželio 15 d. LSDP konferencijoje paskelbta, kad I. Ruginienė, tuo metu einanti Lietuvos profesinių sąjungų konfederacijos pirmininkės pareigas, bus LSDP kandidatų sąraše 2024 m. spalio rinkimuose į 2024–2028 m. Seimą. Nors tuo metu I. Ruginienė nebuvo LSDP partijos narė, jai buvo suteiktas trečias LSDP sąrašo numeris. Sąraše ji buvo įrašyta po Vilijos Blinkevičiūtės (Nr. 1) ir Gintauto Palucko (Nr. 2). Taip pat pranešta apie I. Ruginienės dalyvavimą vienmandatėje Vilniaus Naujininkų–Rasų rinkiminėje apygardoje.

Nors po pirmojo rinkimų turo 2024 m. spalio 13 d. I. Ruginienė liko šešta Naujininkų–Rasų apygardoje, surinkusi 8,52% balsų, ji buvo išrinkta pagal LSDP sąrašą. Jos porinkiminis sąrašo eilės numeris buvo penktas.

Nuo 2024 m. lapkričio 14 d. eina Seimo narės pareigas. Nuo 2024 m. gruodžio 12 d. ėjo Lietuvos socialinės apsaugos ir darbo ministrės pareigas Gintauto Palucko ministrų kabinete. Po G. Palucko atsistatydinimo iš premjero pareigų 2025 m. rugpjūtį , dirbo Socialinės apsaugos ir darbo ministre Rimanto Šadžiaus vadovaujamoje laikinojoje vyriausybėje.

Pasak I. Ruginienės, pradėti politinę karjerą ją paskatino LSDP narys Robertas Duchnevičius.

### Kandidatė į Lietuvos ministrės pirmininkės pareigas

2025 m. rugpjūčio 6 d. dėl nominacijos į ministrės pirmininkės pareigas I. Ruginienė varžėsi su laikinuoju susisiekimo ministru Eugenijumi Sabučiu. Paskelbta, kad iki tol tikėtina Juozo Oleko kandidatūra į premjero postą LSDP prezidiumo posėdyje nebuvo teikiama. E. Sabučiui paskutinę akimirką atsisakius dalyvauti rinkimuose, LSDP prezidiumui buvo pateikta vienintelė I. Ruginienės kandidatūra. Posėdyje už I. Ruginienę balsavo 48 partijos nariai, 5 buvo prieš, 3 susilaikė. 2025 m. rugpjūčio 6 d. LSDP prezidiumo nominuota Lietuvos ministrės pirmininkės pareigoms užimti.

Po rugpjūčio 8 d. ir 13 d. susitikimų su I. Ruginiene, rugpjūčio 14 d. prezidentas G. Nausėda dekretu pateikė I. Ruginienės kandidatūrą į ministrės pirmininkės postą Seimui.

### Lietuvos ministrė pirmininkė (nuo 2025 m.)

2025 m. rugpjūčio 26 d. Seimas patvirtino I. Ruginienės kandidatūrą į ministrės pirmininkės postą. Ją palaikė 78 Seimo nariai, prieš balsavo 35, susilaikė – 14. Tos pačios dienos popietę prezidentas G. Nausėda pasirašė dekretą, kuriuo I. Ruginienė tapo paskirtąja premjere.

## Šeima

Sutuoktinis – verslininkas Vismantas Ruginis, irgi užaugęs Grigiškėse. Turi du vaikus.

## Pasiekimai
* 2015 m. gavo Kauno miškų ir aplinkos inžinerijos kolegijos medalį ir buvo įrašyta į Kolegijos absolventų Garbės knygą.
* 2022 m. gavo auksinį Valstybinės darbo inspekcijos pasižymėjimo ženklą.
* 2023 m. buvo įrašyta įmonės „Kantar“ Verslo nuomonės lyderių tyrimo top penketuke.

## Šaltiniai

|-

|-